KAsset ควักเงิน 281 ลบ. จ่ายปันผล 2 กองทุน
KAsset ควักเงิน 281 ลบ. จ่ายปันผล 2 กองทุน "K-SELECT"-"K-PROP" ในวันที่ 14 ธ.ค.60
14 ธ.ค. 2560

นางสาวธิดาศิริ ศรีสมิต Chief Investment Officer บริษัทหลักทรัพย์จัดการกองทุน กสิกรไทย จำกัด หรือ บลจ.กสิกรไทย (KAsset) เปิดเผยว่า บริษัทเตรียมจ่ายเงินปันผลกองทุนรวมหุ้นจำนวน 2 กองทุน ประกอบด้วย กองทุนเปิดเค ซีเล็คท์ หุ้นทุน (K-SELECT) ในอัตรา 0.76 บาทต่อหน่วย สำหรับผลการดำเนินงานตั้งแต่วันที่ 1 ธันวาคม 2559 – 30 พฤศจิกายน 2560
รวมถึงกองทุนเปิดเค พร็อพเพอร์ตี้ เซคเตอร์ (K-PROP) ในอัตรา 0.45 บาทต่อหน่วย สำหรับผลการดำเนินงานตั้งแต่วันที่ 1 กันยายน 2560 – 30 พฤศจิกายน 2560 โดยทั้ง 2 กองทุนดังกล่าวจะจ่ายเงินปันผลให้แก่ผู้ถือหน่วยลงทุนที่มีรายชื่ออยู่ในสมุดทะเบียน ณ เวลา 8.00 น. ของวันที่ 30 พฤศจิกายน 2560 และมีกำหนดจ่ายเงินปันผลดังกล่าวพร้อมกันในวันที่ 14 ธันวาคม 2560 นี้ รวมมูลค่าเงินปันผลทั้งสิ้น 281.06 ล้านบาท
สำหรับผลการดำเนินงานของกองทุน K-SELECT ที่ผ่านมา นางสาวธิดาศิริกล่าวว่า หากนับรวมการจ่ายปันผลในครั้งนี้ด้วย กองทุนมีการจ่ายปันผลแล้วทั้งสิ้น 25 ครั้ง รวมเป็นอัตรา 11.64 บาทต่อหน่วย โดยในรอบผลดำเนินงาน 1 ปีที่ผ่านมา (รอบบัญชี 1 ธ.ค. 59- 30 พ.ย. 60) จ่ายปันผลรวมทั้งสิ้นในอัตรา 0.76 บาทต่อหน่วย หรือสามารถคิดเป็นอัตราผลตอบแทนจากเงินปันผลเฉลี่ย (Dividend Yield) อยู่ที่ 8.93% ต่อปี
ขณะที่กองทุน K-SELECT มีผลตอบแทนย้อนหลัง 1 ปีอยู่ที่ 17.36% โดยสามารถเอาชนะเกณฑ์มาตรฐาน (SET TRI) ซึ่งอยู่ที่ 15.98% (ข้อมูล ณ 30 พ.ย. 60) ทั้งนี้เป็นผลมาจากการกลยุทธ์การคัดเลือกหุ้นเด่นที่มีศักยภาพสูง รวมถึงการคัดเลือกหุ้นที่มีความสามารถในการสร้างกำไรได้ดีและได้รับประโยชน์จากวงจรเศรษฐกิจ
ส่วนกองทุน K-PROP ซึ่งเพิ่งจัดตั้งไปเมื่อ 1 มิ.ย. 59 ที่ผ่านมา กองทุนมีการจ่ายปันผลแล้วทั้งสิ้น 5 ครั้ง รวมเป็นอัตรา 1.23 บาทต่อหน่วย หน่วย โดยในรอบผลดำเนินงาน 6 เดือนที่ผ่านมา (รอบบัญชี 1 มิ.ย. 60 – 30 พ.ย. 60) กองทุนจ่ายปันผลไปแล้ว 2 ครั้ง รวมทั้งสิ้นในอัตรา 0.85 บาทต่อหน่วย หรือสามารถคิดเป็นอัตราผลตอบแทนจากเงินปันผลเฉลี่ย (Dividend Yield) อยู่ที่ 8.13% ต่อปี
ขณะที่กองทุนดังกล่าวมีผลตอบแทนย้อนหลัง 6 เดือนอยู่ที่ 8.42% โดยสามารถเอาชนะเกณฑ์มาตรฐาน ซึ่งอยู่ที่ 8.38% และผลตอบแทนย้อนหลัง 1 ปี อยู่ที่ 10.35% โดยสามารถเอาชนะเกณฑ์มาตรฐาน ซึ่งอยู่ที่ 9.56% (ข้อมูล ณ 30 พ.ย. 60)